Φεβρουάριος 2006

Δεκαετία 2000 | Δεκαετία 2010 | Δεκαετία 2020

2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010

Ιανουάριος | Φεβρουάριος | Μάρτιος | Απρίλιος | Μάιος | Ιούνιος | Ιούλιος | Αύγουστος | Σεπτέμβριος | Οκτώβριος | Νοέμβριος | Δεκέμβριος

1 Φεβρουαρίου- Υπό τον τίτλο: «Ναι, έχουμε το δικαίωμα να σατιρίζουμε ακόμα και τον Θεό», η γαλλική εφημερίδα France Soir αναδημοσιεύει τα 12 σατιρικά σκίτσα του προφήτη Μωάμεθ.

2 Φεβρουαρίου-Μέγα σκάνδαλο τηλεφωνικών υποκλοπών εις βάρος του ίδιου του πρωθυπουργού της Ελλάδας, στελεχών της κυβέρνησης και άλλων παραγόντων της δημόσιας ζωής αποκαλύπτεται σε κοινή συνέντευξη τύπου του υπουργού Επικρατείας Θ. Ρουσόπουλου, υπουργού Δικαιοσύνης Αν. Παπαληγούρα και Δημόσιας Τάξης Γ. Βουλγαράκη. Σύμφωνα με τα όσα ειπώθηκαν από τους τρεις υπουργούς το σκάνδαλο αποκαλύφθηκε το Μάρτιο του 2005 όταν στελέχη της εταιρείας Vodafone ενημέρωσαν την κυβέρνηση ότι στα συστήματά της εντοπίστηκε λογισμικό που εξέτρεπε τις εισερχόμενες κλήσεις περίπου 100 τηλεφώνων.

3 Φεβρουαρίου-Ένας μυστηριώδης θάνατος στελέχους της Vodafone σε μια κρίσιμη ημερομηνία, μία ημέρα πριν την επίσημη αναφορά του σκανδάλου των υποκλοπών στο πρωθυπουργό, δίνει διαστάσεις θρίλερ στην πολύκροτη υπόθεση.Πρόκειται για την «αυτοκτονία» (σύμφωνα με τις αρχές), στελέχους στην ασφάλεια του λογισμικού της εταιρείας, η οποία έγινε δύο ημέρες μετά την εσωτερική ανακάλυψη της υποκλοπής και την περίεργη διαγραφή του λογισμικού με εντολή του διευθύνοντα συμβούλου της Vodafone, Γ. Κορωνιά.
 3 Φεβρουαρίου - Φόβοι για περισσότερους από 1.000 νεκρούς εκφράζονται μετά τη βύθιση οχηματαγωγού με 1.400 επιβαίνοντες στην Ερυθρά Θάλασσα. Επέζησαν του ναυαγίου 300-400 άτομα.
 3 Φεβρουαρίου - Παραίτηση του Πειραιώς Καλλίνικου.

4 Φεβρουαρίου-Τραγωδία στις Φιλιππίνες. Νεκροί 74 άνθρωποι σε πανικό στην Pasig City, στη Μανίλα, ενώ περίπου 400 τραυματίζονται, από το συνωστισμό 30.000 ανθρώπων που συνέρρευσαν σε γήπεδο για την προβολή του πρώτου επετειακού τηλεοπτικού επεισοδίου του Wowowee.

5 Φεβρουαρίου-Με αμείωτη ένταση συνεχίζονται οι αραβικές αντιδράσεις για τη δημοσίευση σκίτσων του Μωάμεθ σε δανική εφημερίδα. Εξαγριωμένοι διαδηλωτές έκαψαν την πρεσβεία της Δανίας στη Δαμασκό και προκάλεσαν εκτεταμένες ζημιές στην πρεσβεία της Νορβηγίας.

7 Φεβρουαρίου-Νέα λίστα με 10 ονόματα -μεταξύ των οποίων ο αρχηγός της ΕΛ.ΑΣ. και ο επικεφαλής της Αντιτρομοκρατικής-, των οποίων οι συνομιλίες υποκλέπτονταν δημοσιοποιεί ο υπ. Δημόσιας Τάξης στη Βουλή.
7 Φεβρουαρίου-Στις κάλπες προσέρχονται οι πολίτες της Αϊτής για την ανάδειξη του νέου προέδρου και της νέας Βουλής της χώρας. Είναι οι πρώτες εκλογές από το Φεβρουάριο του 2004, οπότε απομακρύνθηκε από την εξουσία ο Ζαν Μπερτράν Αριστίντ.

8 Φεβρουαρίου-Υπογράφεται στην Τρίπολη της Λιβύης η Συμφωνία της Τρίπολης, με την οποία τερματίζονται οι εχθροπραξίες ανάμεσα στο Σουδάν και στο Τσαντ.

9 Φεβρουαρίου-Προβλήματα προκαλούνται στην Ελλάδα από το δεύτερο κύμα της κακοκαιρίας. Θερμοκρασίες Σιβηρίας στην ορεινή Δράμα, με το θερμόμετρο στο χωριό Οχυρό να δείχνει -26 βαθμούς Κελσίου και στο διπλανό Νευροκόπι -23 χθες τα ξημερώματα. Αποκλεισμένα είναι 83 χωριά σε όλη την Ελλάδα, εκ των οποίων 32 στην Εύβοια. Δύο νεκροί και έντονα προβλήματα συμπληρώνουν το τραγικό σκηνικό.

11 Φεβρουαρίου-Στη Θεσσαλονίκη και στην Πιερία (Παραλία Κατερίνης) σε κύκνους εντοπίζονται τα πρώτα κρούσματα της γρίπης των πουλερικών στην Ελλάδα.
11 Φεβρουαρίου- Το παγκόσμιο ρεκόρ της μακρύτερης πτήσης χωρίς στάση και ανεφοδιασμό καταρρίπτει ο Αμερικανός επιχειρηματίας Στιβ Φόσετ. Προσγειώθηκε στη Βρετανία με το πρωτοποριακό Virgin GlobalFlyer έχοντας διανύσει 42.467 χλμ σε ένα ταξίδι τρισήμισι ημερών. 
11 Φεβρουαρίου- Ο Φελέτι Σεβέλε γίνεται Προσωρινός Πρωθυπουργός της Τόνγκας, έπειτα από την ξαφνική παραίτηση του Πρίγκιπα Lavaka Ata 'Ulukalala. Είναι ο πρώτος Πρωθυπουργός στην ιστορία της χώρας ο οποίος δεν προέρχεται από βασιλική οικογένεια, ούτε καν είναι ευγενής.

12 Φεβρουαρίου-Σοκ προκαλεί νέο βίντεο που δίνεται στη δημοσιότητα και δείχνει Βρετανούς στρατιώτες να χτυπούν ανελέητα ομάδα Ιρακινών έφηβων διαδηλωτών. Έρευνα για το περιστατικό διεξάγει το υπουργείο Άμυνας της Βρετανίας.
12 Φεβρουαρίου - Αγρότης ανακάλυψε τυχαία τάφο, που χρονολογείται στην εποχή του Μεγάλου Αλεξάνδρου. Ανήκε σε ευγενή και μολονότι είχε συλληθεί, βρέθηκαν κοσμήματα, χάλκινα νομίσματα αλλά και επιγραφές. Ο τάφος έχει 8 διαμερίσματα, σε αντίθεση με τους άλλους τάφους που έχουν βρεθεί (ανήκαν σε πληβείους και είχαν 3 διαμερίσματα).

14 Φεβρουαρίου-Τον πρώτο ανασχηματισμό της κυβέρνησής του ανακοινώνει ο Πρωθυπουργός Κώστας Καραμανλής. Υπουργός Εξωτερικών γίνεται για πρώτη φορά γυναίκα, η Ντόρα Μπακογιάννη.
14 Φεβρουαρίου- Η φωτογραφία μιας λίμνης υπό το φεγγαρόφως, το 1904, του Αμερικανού πρωτοπόρου Έντουαρντ Στάικεν, δημοπρατείται από τους Sotheby's για το ποσό των 2,9 εκατομμυρίων δολαρίων, υπερδιπλασιάζοντας το προηγούμενο ρεκόρ για την ακριβότερη καλλιτεχνική φωτογραφία.

15 Φεβρουαρίου-Τρεις νεκροί είναι ο απολογισμός των ταραχών σε διαδήλωση στο Πακιστάν για τα σκίτσα του Μωάμεθ. 
15 Φεβρουαρίου-Ολοκληρώνεται στο Τοκελάου το δημοψήφισμα (υπό την επίβλεψη του ΟΗΕ) για τον αυτοπροσδιορισμό του καθεστώτος του νησιού, που ξεκίνησε στις 11 του μηνός. Το 60% των ψηφισάντων ψήφισε υπέρ της πρότασης να γίνει αυτοκυβερνώμενο έδαφος σε σύνδεση με τη Νέα Ζηλανδία, ωστόσο η πρόταση απορρίφθηκε επειδή λιγότερα από τα δύο τρίτα ψήφισαν υπέρ της.

16 Φεβρουαρίου-Τείχος που θεμελιώθηκε γύρω στο 400 π.Χ. και χρησιμοποιήθηκε για έξι και πλέον αιώνων ανακάλυψαν αρχαιολόγοι στον αρχαιολογικό χώρο του Δίου της Πιερίας όπου οι ανασκαφές συνεχίζονται επί 35 και πλέον χρόνια. Το οικοδόμημα εκτείνεται σε μήκος 2.600 μέτρων.
16 Φεβρουαρίου-Ο Ισμαήλ Χανίγια γίνεται Πρωθυπουργός της Παλαιστινιακής Αρχής.

17 Φεβρουαρίου-Βία και αίμα σε διαδήλωση διαμαρτυρίας για τα σκίτσα του Μωάμεθ στη Λιβύη. Δέκα νεκροί και 55 τραυματίες ο απολογισμός συγκρούσεων μεταξύ διαδηλωτών και δυνάμεων ασφαλείας. Την ίδια ώρα, η Δανία κλείνει την πρεσβεία της στο Ισλαμαμπάντ και Πακιστανός κληρικός επικηρύσσει για 8.400 δολάρια τους Δανούς που σχεδίασαν τα σκίτσα της οργής.
17 Φεβρουαρίου- Φονικές κατολισθήσεις πλήττουν τις Φιλιππίνες. Ο αριθμός των αγνοουμένων ανέρχεται στις 3.000, ενώ οι νεκροί είναι 109 στη νήσο Λέιτε.

18 Φεβρουαρίου-Η Grbavica, μία ταινία της Τζάσμιλα Ζμπάνιτς για τα μεταπολεμικά τραύματα της Βοσνίας - Ερζεγοβίνης αποσπά τη Χρυσή Άρκτο στην 56η Μπερλινάλε.

19 Φεβρουαρίου-Τραγωδία με 65 νεκρούς στο Μεξικό, έπειτα από έκρηξη που σημειώθηκε σε ανθρακωρυχείο στα βόρεια της χώρας.
19 Φεβρουαρίου-Η Πγινμάνα γίνεται διοικητική πρωτεύουσα (έδρα κυβέρνησης) της Μιανμάρ.

20 Φεβρουαρίου-Στη θέση Μελίσσι των Γιαννιτσών εντοπίζονται τα συντρίμμια του στρατιωτικού ελικοπτέρου τύπου Huey, του οποίου το ίχνος χάθηκε από τα ραντάρ. Τα τέσσερα μέλη του πληρώματος είναι νεκρά.
Το ελικόπτερο απογειώθηκε από την Αλεξάνδρεια Ημαθίας και εκτελούσε νυχτερινή εκπαιδευτική πτήση.
20 Φεβρουαρίου-Αρχίζει στην Αυστρία ο ιστορικός διάλογος Σέρβων και Αλβανών για το μέλλον του Κοσσυφοπεδίου.
20 Φεβρουαρίου-Η σημαία του 1963-71 επιστρέφει στη Λαοκρατική Δημοκρατία του Κονγκό, καθώς τίθεται σε ισχύ το νέο Σύνταγμα.

21 Φεβρουαρίου - Πραγματοποιείται η μεγάλη ληστεία της αποθήκης της εταιρείας Securitas Cash Management Ltd (η διαδικασία ξεκίνησε τις απογευματινές ώρες της 21ης Φεβρουαρίου και ολοκληρώθηκε τα ξημερώματα της 22ας Φεβρουαρίου), στο Κεντ της Αγγλίας, με λεία £53.116.760. Οι ληστές απήγαγαν τον διευθυντή της εταιρείας και την οικογένειά του και τους οδήγησαν στην αποθήκη, όπου ακινητοποίησαν το προσωπικό. Η ληστεία θεωρείται η μεγαλύτερη όλων των εποχών στη Βρετανία.

23 Φεβρουαρίου- Την απόφαση να σταματήσουν την απεργία τους λαμβάνει η Εκτελεστική Επιτροπή της Πανελλήνιας Ναυτικής Ομοσπονδίας. Τα ακτοπλοϊκά δρομολόγια ξεκίνησαν κανονικά, όμως ο καιρός και οι βλάβες κράτησαν τα πλοία στα λιμάνια. Την προηγούμενη ημέρα η κυβέρνηση προχώρησε στην επιστράτευση των απεργών.
23 Φεβρουαρίου-Ομαλά και χωρίς επεισόδια διεξάγονται οι εκλογές στην Ουγκάντα, ενώ τα μέτρα παραμένουν αυστηρά με πάνω από 12.000 ένοπλους να φρουρούν τα εκλογικά κέντρα. Οι πολίτες της χώρας προσέρχονται στις κάλπες μετά 26 χρόνια για να εκλέξουν τα μέλη του Κοινοβουλίου και τον πρόεδρό τους. Επανεκλέγεται Πρόεδρος για τρίτη συνεχή θητεία ο Γιουέρι Μουσέβενι με 59% των ψήφων, έναντι 37% για τον αντίπαλό του, Kizza Besigye. 
23 Φεβρουαρίου- Πολύ ισχυρή σεισμική δόνηση μεγέθους 7,5 βαθμών της κλίμακας Ρίχτερ συγκλονίζει την κεντρική Μοζαμβίκη, με αποτέλεσμα να βρουν το θάνατο τουλάχιστον δύο άνθρωποι και 13 άλλοι να τραυματιστούν.
23 Φεβρουαρίου-Νέος δήμαρχος της Αθήνας εκλέγεται ο δημοτικός σύμβουλος Θεόδωρος Μπεχράκης συγκεντρώνοντας 14 από τις 25 ψήφους του Δημοτικού Συμβουλίου. 
23 Φεβρουαρίου- Τουλάχιστον 49 άνθρωποι χάνουν τη ζωή τους και αρκετοί ακόμα τραυματίζονται από κατάρρευση στέγης σε αγορά της περιοχής Μπαουμάνσκι, ανατολικά της ρωσικής πρωτεύουσας. Σύμφωνα με τα Μέσα Ενημέρωσης, η στέγη κατέρρευσε από το βάρος του χιονιού.

24 Φεβρουαρίου-Την παραίτηση του αρχηγού της Αστυνομίας αντιστράτηγου Γιώργου Αγγελάκου ανακοινώνει, προφορικά, το γραφείο Τύπου του υπουργού Δημόσιας Τάξης, η οποία και έγινε αποδεκτή.
24 Φεβρουαρίου-Σε κατάσταση εκτάκτου ανάγκης κηρύσσει τις Φιλιππίνες η πρόεδρος της χώρας Γκλόρια Μακαπαγκάλ Αρόγιο, μετά την εξουδετέρωση απόπειρας πραξικοπήματος για την εγκαθίδρυση στρατιωτικής δικτατορίας, όπως είπε η ίδια. Την ανακοίνωσή της ακολούθησε ογκώδης διαδήλωση της αντιπολίτευσης, που διαλύθηκε βίαια από την αστυνομία.
24 Φεβρουαρίου-Τουλάχιστον 65 άτομα χάνουν τη ζωή τους και 80 τραυματίζονται από πυρκαγιά που ξέσπασε σε υφαντουργείο της πόλης Τσιταγκόνγκ του Μπανγκλαντές. 
24 Φεβρουαρίου- Γραμματέας της Κ.Ε. της ΝΔ εκλέγεται ο Λευτέρης Ζαγορίτης.

25 Φεβρουαρίου-Η ταινία τού Ζακ Οντιάρ «De battre mon coeur s' est arrete» ("Ο τελευταίος χτύπος της καρδιάς μου") θριαμβεύει στην απονομή των 31ων Σεζάρ.

26 Φεβρουαρίου-Σε φυλάκιση 14 ετών με αναστολή καταδικάζεται από το Τριμελές Εφετείο Κακουργημάτων Πειραιά ο πρώην δήμαρχος Στέλιος Λογοθέτης, ο οποίος κατηγορείτο για υπεξαίρεση κατά τη διάρκεια της πρώτης θητείας του την περίοδο 1990-1994.
26 Φεβρουαρίου- Έντονη ανησυχία υπάρχει στην Ευρώπη μετά την επιβεβαίωση κρουσμάτων Η5Ν1 στη Γαλλία, τη μεγαλύτερη εξαγωγό πουλερικών στην ΕΕ.

28 Φεβρουαρίου-Με απόφαση του Πρωτοδικείου Αθηνών, η αρχαία ελληνική θρησκεία αναγνωρίζεται ως «γνωστή θρησκεία» και οι οπαδοί της έχουν πια το δικαίωμα να τελούν νόμιμα ακόμα και ιεροπραξίες οικογενειακού χαρακτήρα, όπως γάμους, βαφτίσια και κηδείες.
28 Φεβρουαρίου-Σε αλλαγές στην ηγεσία της Αστυνομίας, του Πυροσβεστικού Σώματος και του Γενικού Επιτελείου Στρατού προχωράει το ΚΥΣΕΑ. Νέος αρχηγός της ΕΛ.ΑΣ. γίνεται ο Αναστάσιος Δημοσχάκης, στην κεφαλή της Πυροσβεστικής ο Ανδρέας Κόης, νέος αρχηγός ΓΕΣ ο Δημήτρης Γράψας.
28 Φεβρουαρίου- Κορυφώνεται η ανησυχία για τη γρίπη των πτηνών, καθώς ο ιός Η5Ν1 ανιχνεύθηκε σε μία νεκρή γάτα στη Γερμανία. Είναι η πρώτη φορά που θηλαστικό προσβάλλεται από τη θανατηφόρο νόσο στην Ευρώπη.
28 Φεβρουαρίου- Έως και 400 άνθρωποι έχουν χάσει τη ζωή τους σε έξι ημέρες αιματοχυσίας στο Ιράκ μετά την καταστροφή του τεμένους της Σαμάρα. Τριπλή επίθεση αυτοκτονίας έγινε με 35 νεκρούς και 80 τραυματίες, άλλοι 21 θάνατοι σε ανατίναξη παγιδευμένου οχήματος κοντά σε σιιτικό τέμενος.

Κατηγορία:Μήνες Ετών
Κατηγορία:2006